Cluj-Napoca devine, pentru următoarele două săptămâni, capitala mondială a matematicii. Orașul va găzdui Olimpiada Internațională de Matematică, la care s-au calificat peste 600 de elevi din 114 țări.

Deschiderea oficială a evenimentului va avea loc duminică, 8 iulie. Probele de concurs se vor desfășura în Sala Polivalentă la începutul săptămânii viitoare. Acolo vor fi instalate sute de bănci, achiziționate special de către autorități.

Foto: Twitter/Markito0171

În total sunt 615 participanți din întreaga lume. Între ei și Hafez al-Assad, fiul președintelui Siriei, Bashar al-Assad. În plus, la Cluj vor ajunge în aceste zile și peste 260 de lideri și observatori, 900 de invitați străini, iar peste 300 de voluntari se vor implica în organizare.

Olimpiada internațională de matematică este un concurs inițiat în anul 1959 în Brașov și devenit între timp cel mai prestigios în domeniul științelor.